Deltagjengen

Deltagjengen (originaltittel: Animal House) er en amerikansk filmkomedie fra 1978 regissert av John Landis. Handlingen er lagt til et amerikansk college på starten av 1960-tallet der to rivaliserende studentgrupper er i konstant kamp med hverandre. Den ene gruppen består av en elite fra pene familier, mens den andre gruppen er en brokete forsamling som liker å feste og lage bråk. Hovedrollen spilles av John Belushi, mens sentrale biroller spilles av Tim Matheson, John Vernon, Verna Bloom, Thomas Hulce, Stephen Furst og Donald Sutherland.

Til tross for lave forventninger fra filmselskapet ble den en stor publikumsuksess og etterhvert ansett som en kultfilm.

Musikken har en sentral plass i filmen og er en miks av rock & roll og rhythm & blues samt bidrag fra Elmer Bernsteins klassiske komposisjoner. Musikken ble forøvrig utgitt på et eget album.

Handling 
Handlingen er lagt til Faber College, et middelmådig universitet i USA hvis motto er "Kunnskap er bra." Året er 1962, og Vietnam, den seksuelle revolusjonen og hippiekulturen er ennå noen år unna. En 50-talls mentalitet gjennomsyrer fortsatt campusen, symbolisert ved Omega’ene – det mest prestisjefylte og elitepregede studentbrorskapet på campus. På den andre enden av rangstigen befinner nerdene Tom, Hulce og Stephen seg. De er ferske og sliter med å få innpass på colleget og ender dermed opp i den beryktede Deltagjengen som holder til i Delta House (også kalt Animal House). Den mest fremtredende rebellen i denne gjengen er Bluto.

Deltagjengen liker å utfordre det autoritære regimet på skolen og er i evig kamp med omegaene, lærerne og rektor Wormer. De verste bråkmakerne, med Bluto i spissen, trues etterhvert med utvisning, men de nekter å underkaste seg rektor Wormers befalinger. Etter et nedslående eksamensresultat arrangerer Deltagjengen et løssluppent togaparty for å heve moralen i gruppa.Til sist iverksetter de en spektakulær opptreden under byens årlig parade.

Om filmen

Popularitet og økonomi 
Deltagjengen ble meget populær i USA hvor den innbrakte $120,1 millioner i 1978. Den innbrakte ytterligere $21,5 millioner i 1979, slik at den totalt endte på $141,6 millioner i USA. Ifølge The Numbers ble den nest mest innbringende filmen i USA i 1978 (kun forbigått av Grease).

Produksjonskostnadene var bare på 3 millioner dollar, noe som gjør den til en av de mest lønnsomme filmkomediene i amerikansk historie.

Anmelderne 
Filmen ble meget godt mottatt av anmelderne, noe som gjenspeiles i at den har fått såpass mye som 90 % på Rotten Tomatoes. Den amerikanske filmkritikeren Roger Ebert gav den toppscore, mens Leonard Maltin bare gav den to av fire stjerner.

VGs anmelder gav den terningkast fire, mens Dagbladet gav den tre.

Bakgrunn og innflytelse 
Manus er ved Douglas Kenney, Chris Miller og Harold Ramis og var basert på flere historier som Miller skrev i National Lampoon. Historiene var basert på Millers egne erfaringer ved "Alpha Delta Phi"-huset ved Dartmouth College.

Filmen hadde forholdsvis stor innvirkning på sin samtid og skal ha vært inspirasjonskilde for 80-talls komedier som Het ungdom, Revenge of the Nerds og Politiskolen. Det har også blitt antatt at senere filmkomedier som American Pie, Old School og The Hangover, har hentet inspirasjon fra filmen.

Filmen har også fått mye av æren for revitaliseringen og utbredelse av såkalte togapartys.

I 2001 ble filmen funnet betydningsfull nok av USAs Library of Congress til å bli bevart i National Film Registry.

Innspilling 
Jakten på et egnet universitet som kunne fungere som Faber Collage viste seg å bli vanskelig. Flere steder de anså som egnet, avslo tilbudet etter å ha lest manus. Til slutt fikk de tillatelse hos styret i University of Oregon i Eugene. Innspillingen foregikk høsten 1977.

Annet 
Flere av birolleinnehavere var på det tidspunktet ukjente og helt i starten av sin filmkarriere. Blant dem Karen Allen, Tom Hulce og Kevin Bacon.

Filmen dannet utgangspunktet for den kortlivede TV-serien Delta House i 1979. På grunn av mange konflikter mellom skaperne og ABC ble det ikke produsert mer enn 13 episoder av denne serien. Konflikten skyldest at ABC ønsket en langt mer familievennlig versjon enn det skaperne ønsket

I rollene 

 John Belushi: John 'Bluto' Blutarsky (Delta)
 Tim Matheson: Eric 'Otter' Stratton (Delta)
 Tom Hulce: Larry 'Pinto' Kroger (Delta)
 Peter Riegert: Donald 'Boon' Schoenstein (Delta)
 Stephen Furst: Kent 'Flounder' Dorfman (Delta)
 Bruce McGill: Daniel Simpson "D-Day" Day (Delta)
 James Widdoes: Robert Hoover (Delta)
 Douglas Kenney: "Stork" (Delta)
 James Daughton: Gregory "Greg" Marmalard (Omega)
 Mark Metcalf: Douglas C. Neidermeyer (Omega)
 Kevin Bacon: Chip Diller (Omega)
 John Vernon: Dean Vernon Wormer (Rektor/Dean)
 Verna Bloom: Marion Wormer (Vernons kone)
 Donald Sutherland: Professor Dave Jennings
 Karen Allen: Katy
 Sarah Holcomb: Clorette DePasto
 DeWayne Jessie: Otis Day
 Mary Louise Weller: Mandy Pepperidge
 Martha Smith: Barbara Sue "Babs" Jansen
 Cesare Danova: Mayor Carmine DePasto

Referanser

Eksterne lenker 
 

Filmkomedier fra USA
Filmer fra 1978
Engelskspråklige filmer
Filmer bevart i USAs nasjonale filmregister
Ungdomsfilmer fra USA
Filmer lagt til skolemiljø
Filmer lagt til USA
Filmer satt til 1960-årene